Naiset valittivat käräjäoikeuden tuomiosta, mutta hovioikeus ei lieventänyt kuin vahingonkorvaussummaa.

Naiskaksikon pahoinpitelyn ja uhkailun kohteeksi joutuneella pojalla todettiin alkuvuonna 2017 traumaperäinen stressireaktio. Kuvituskuva. HANNA LEPPÄNEN/SKA

Lokakuussa 2015 kaksi naista tuli pauhaamaan Turun Samppalinnan erityiskouluun. Naisopettaja kuuli mekastuksen ja kysyi naisilta, millä asialla he koulussa ovat.

Opettaja sai vastaukseksi kasvoihinsa lyönnin, josta aiheutui kovaa verenvuotoa. Tämän jälkeen kovaääniset naiset siirtyivät luokkahuoneeseen, jossa he pahoinpitelivät 11-vuotiasta poikaa lyömällä, sormesta vääntämällä ja hiuksista repimällä. Pahoinpitelyn lisäksi naiset uhkasivat poikaa ja hänen perhettään tappamisella ja väkivallalla. Pahoinpitelyn aikana poika oli luokan nurkassa kyyryssä ja yritti suojata päätä käsillään.

Koulun miesopettaja saapui pian paikalle ja sai pojan selkänsä taakse, mutta naiset jatkoivat huutamistaan ja raivoamistaan kunnes poliisit saapuivat paikalle.

Miesopettaja kertoi käräjäoikeudelle, että naiset ilmoittivat meuhkatessaan, että eivät toimi Suomen lakien mukaan. Naisopettajan kertoman mukaan naiskaksikko uhkasi poikaa sormien katkomisella ja tämän perheen satuttamisella. Myös hän kertoi, että naiset huusivat, etteivät Suomen lait koske heitä, vaan heillä on omat lakinsa.

Taustalla lasten riita

Tapauksen taustalla oli lasten välinen riita liikuntatunnilla.

Toinen tuomituista naisista kertoi käräjäoikeudelle lähteneensä hakemaan lapsenlastaan koulusta, sillä hänen tyttärensä eli lapsen äiti soitti ja pyysi niin tehdä. Nainen oli kuullut, että tyttärentytärtä olisi koulussa " pahoinpidelty päätä tiiliseinään lyömällä " .

11-vuotiaan pojan kimppuun käytiin, sillä hänen oli väitetty kiusanneen tyttöä.

Tapahtuman jälkeen poika kertoi kuulustelijalle, että hänestä tuntuu aika pelottavalta mennä seuraavana päivänä kouluun.

Vuoden 2017 alkupuolella pojalla todettiin traumaperäinen stressireaktio. Hän on joutunut tapauksen johdosta käymään lääkärissä ja olemaan lääkärin jatkuvassa seurannassa. Pojalla esiintyi lokakuun 2015 tapauksen jälkeen vaikeuksia oppimisessa ja keskittymisessä sekä uhmakkuutta.

Erityiskoulua käyvällä pojalla on erityisen herkkyytensä vuoksi alentuneet mahdollisuudet käsitellä tekojen hänelle aiheuttamia pelkotiloja ja ahdistusta. Hän ei ole esimerkiksi halunnut olla vanhassa luokkahuoneessaan eikä istua vanhalla paikallaan.

Ehdollista vankeutta

Tapausta käsiteltiin nyt Turun hovioikeudessa.

Turun Samppalinnan erityiskoulussa opettajaa ja pikkupoikaa pahoinpidellyt naiskaksikko sai hovioikeudessa vahingonkorvaussummaansa 3 000 euron alennuksen, mutta muuten käräjäoikeuden tuomio piti.

Toiselle naiselle tuomittiin kolme kuukautta ja toiselle 60 päivää ehdollista vankeutta pahoinpitelyistä ja laittomasta uhkauksesta. Naisten yhteisvastuullinen korvaussumma hipoo 14 000 euroa. Summa koostuu korvauksista kivusta, särystä ja tilapäisestä haitasta, kärsimyksestä, oikeudenkäyntikuluista ja lääkärikuluista.